**Poštovani članovi HLS Podružnice Dubrovnik, sadašnji i bivši,**

zadnjih dana javljaju nam se kolege liječnici žaleći se na kontinuirane pritiske koje na njih vrši nekoliko kolega, od kojih neki dojučerašnji članovi ove podružnice, tražeći da se isčlane iz naše stare HLS Podružnice Dubrovnik i pridruže novoj tzv. Podružnici OB Dubrovnik. U tim neprimjerenim radnjama prednjači osoba koja nije čak niti član sindikata, direktno dezinformira kolege neistinama kako se ova podružnica „gasi ili je već ugašena te da trebaju preći u novu podružnicu “. O svemu je obaviještena i Središnjica HLS- a ( Očitovanje predsjednice HLS mr. sc. Renate Čulinović-Čaić,dr.med. u privitku). Napominjemo da je isti taj „najagilniji“ pojedinac zbog poduzimanja sličnih radnji protivnih Statutu HLS isključen iz članstva HLS Odlukom IO Podružnice Dubrovnik sa još jednim kolegom u listopadu 2017. god što je većinom glasova potvrdila pravomoćno Skupština sindikata HLS u svibnju 2018. godine. odbacivši njihove žalbe na redovitoj Godišnjoj skupštini HLS, bez prava dalje žalbe.

**Nije nam namjera dopustiti da se ugasi Podružnica Dubrovnik već upravo suprotno: nastojimo ju sačuvati i zakonito štititi društvene, radno-materijalne i socijalne interese liječnika, poboljšati uvjete rada i života liječnika, pružati zaštitu prava iz radnih odnosa i zastupati interese članova kada god se ukaže potreba za isto!**

**Predsjednica naše Podružnice Dubrovnik dr. sc. Martinović Mamić zalaže se za provođenje u djelo njenog prijedloga** koji je prihvaćen jednoglasno na redovitoj godišnjoj skupštini HLS u svibnju 2017. te potvrđen u svibnju 2018.god. **da startna osnovna plaća dr. med. spec. u državnim javno-zdravstvenim ustanovama bez dežurstava bude 15.000,00 kn ( 2.000,00 EUR a)+ dodatci!**

Pritiscima i dezinformacijama nastoji se broj članova ove Podružnice svesti ispod minimuma kako bi dr. sc. Martinović Mamić izgubila funkciju sindikalne povjerenice i zaštitu od progona i otkaza koju joj ta funkcija pruža kada sukladno ovlastima podnosi određene prijave zbog uočenih nepravilnosti i sumnji u nezakonitosti u radu poslodavca i zaposlenika Ustanove te prijavi diskriminacije.

Posebno se ističe da je dr. sc. Dražana Martinović Mamić tijekom svog mandata od ožujka 2015. prijavila brojne nepravilnosti i nezakonitosti u poslovanju OB Dubrovnika ( pa i tzv. „Pomorske medicine“) kojima su se znatno povećale plaće pojedinih liječnika u odnosu na druge, prijavljivala i ukazivala na nepotizam pri zapošljavanju članova uže i šire rodbine nekih članova uprave OB Dubrovnik, nezakonitosti u radu i odlukama Uprave bolnice a na štetu zaposlenika, nezakonitosti u radu pojedinih odjela, diskriminaciju tj. mobbing pojedinih šefova odjela i kolega prema drugim kolegama i osoblju i slično. Pojedine prijavljene nezakonitosti predmetom su istrage Uskoka i postupanja nadležnih državnih tijela te liječničkih udruga.

Dolaskom dr. sc. Martinović Mamić na čelo Podružnice Dubrovnik **SVIM** članovima sindikata počele su se isplaćivati posmrtne pripomoći, božićnica, dodijeljena je sindikalna novčana pomoć kolegi sa teškom kroničnim bolešću za nabavku lijeka. U prethodnim sazivima IO isplaćivani su veći novčani iznosi određenom krugu ljudi, npr. za učešća na kongresima, zbog čega su ta postupanja predmetom prijave nadležnom inspektoratu. Poslovanje u našem mandatu je uredno što je potvrdio nadležni inspektorat!

Drage kolegice i kolege, članstvo u sindikatu je dragovoljno. Ne dopustite da itko utječe na vašu odluku i slobodan izbor članom koje podružnice želite biti kao i da se iskoristi vaša dobronamjernost, moguća nezainteresiranost za prilike u bolnici i društvu, neravnopravan položaja kolega i specijalizanata, moguće i zbog nečijeg osobnog animoziteta prema dr Martinović Mamić a sve kako bi se rad sindikata stavio pod kontrolu poslodavca. Prikupljanje članova u novu podružnicu na gore opisan nepropisan način zasigurno neće pridonijeti neovisnom i najboljem zastupanju vaših interesa i općenito interesa liječnika i djelatnika obzirom da je takvo postupanje u cijelosti protivno Statutu Hrvatskog liječničkog sindikata i funkciji sindikata uopće!

S poštovanjem i kolegijalnim pozdravima

**Izvršni odbor HLS Podružnice Dubrovnik: I. Barač, D. Martinović Mamić, S. Mikjel, D. Miović, K. Šarac.**